Papersnake/gushiwen huggingface dataset:
古意三首
常建（唐代）

二妃方访舜，万里南方悬。远道隔江汉，孤舟无岁年。

不知苍梧隔，气尽呼青天。愁泪变楚竹，蛾眉丧湘川。

后人立为庙，累世称其贤。过客设祠祭，狐狸来坐边。

怀古未忍还，猿吟彻空山。

明月照高阁，彩女褰罗幕。歌舞临碧云，箫声沸珠箔。

青鸾临南海，天上双白鹤。万里齐翼飞，意求君门乐。

玉霄九重闭，金锁夜不开。两翅自无力，愁鸣云外来。

态深入空贵，世屈无良媒。俯仰顾中禁，东飞白玉台。

楚王竟何去，独自留巫山。偏使世人见，迢迢江汉间。

驻舟春溪里，皆愿拜灵颜。寤寐见神女，金沙鸣珮环。

闲艳绝世姿，令人气力微。含笑竟不语，化作朝云飞。
温养颂
周无所住（宋代）

恬淡无思虑，虚无任自然。
胎圆神自化，我命不由天。
庚子年还朝饮酒六绝句 其三
韩驹（宋代）

汉阁重来鬓已苍，故交强半上鹓行。鸣鞭送与黄封酒，似唤幽人入醉乡。
既为谊夫赋坟庐诗乃蒙和韵再成十首为谢兼简
郭印（宋代）

法法本来空，无垢亦无净。
直向异类行，何曾失正性。
平床岭
刘克庄（宋代）

一动非容易，三年议始成。
倩人挑旅橐，买纸劄山程。
下岭峰如拜，登崖树若迎。
暂无尘事汩，便觉长吟情。
送薛监丞倅绛台
胡宿（宋代）

故绛山川宰树存，屏星分守出宸恩。官荣此去夸乡组，家法从来式里门。

别斝正怜黄菊绽，征鞍犹怯黑貂温。守居旧号园池美，应伴山翁把翠樽。
水龙吟
卢祖皋（宋代）

世间谁似蓬仙，坐间八帙齐眉寿。兰阶更喜，孙枝相映，红芳绿秀。鹤舞修庭，鹭飞青嶂，帘垂晴昼。向闲中时有，奚囊背锦，开松户，看云岫。

不羡印金垂斗。笑纷纷、白云苍狗。银髯似戟，红颜如炼，风流依旧。野□晴初，陇梅花下，玉笙吹酒。怅今年又是，题笺寄远，倩传杯手。
和黄门相公诏还题石门洞（黄门，武元衡也）
郑馀庆（唐代）

紫氛随马处，黄阁驻车情。嵌壑惊山势，周滩恋水声。

地分三蜀限，关志百牢名。琬琰攀酬郢，微言鼎饪情。
杪秋南山西峰题准上人兰若
钱起（唐代）

向山看霁色，步步豁幽性。返照乱流明，寒空千嶂净。

石门有馀乱，霞残月欲映。上诣远公庐，孤峰悬一径。

云里隔窗火，松下闻山磬。客到两忘言，猿心与禅定。
梅花三弄 筝
丁澎（清代）

背银灯。促瑶筝。指乱湘弦心暗惊。此意分明。寄与多情。

问恨满、天涯何处，只在离鸿第二声。陇头流水长城雪。

寒猿叫破巫山月。恨也无凭。梦也难成。落尽梅花枕上冰。

直恁少忪惺。
丁巳新秋宴集李客部园亭送李南枝分符之武林
徐嘉炎（清代）

水精帘卷夜光浮，莲叶田田梧叶愁。燕市离筵南浦月，吴山归路驿亭秋。

客星已见双辞阙，乡梦还惊独倚楼。醉踏轩辕台畔草，丁香可解结绸缪？
饮酒二十首同苏翰林先生次韵追和陶渊明五
晁补之（宋代）

一眼异青白，口语来啾喧。
酌一不酌一，用意何其偏。
谁似子孙子，高栖苏门山。
时随岭云出，又与林鸟还。
平生但长啸，独为嵇生言。
寄祝黎母兼送传人孝廉公车
释今无（明代）

弥天笙乐奏金璈，重望瑶池鹤驭高。五福锦堂留岁月，千寻玉树奏云涛。

凤文天阙探龙虎，马足春坭带杏桃。养志自然超上寿，蓬山真有六头鳌。
郭氏抗云楼
薛嵎（宋代）

宴坐群峰表，太空无一尘。
青山独往意，白首自由身。
放鹤重霄阔，凭栏万木春。
纷纷荆棘里，跬步谱逡巡。
读放翁集
王戬（宋代）

南流四杰俱惊才，醉心尤在渭南伯。江翻海立富篇章，跃马弯弓老梁益。

一寸丹心常炯然，归来垂钓镜湖边。却怜老死空家祭，不见王师北定年。
台城杂诗七首
曹勋（宋代）

金柔火老转清商，已近蟾华冉冉光。
尚有微云遗暑湿，不妨森木作新凉。
壶中自有洞天阔，物外每同春日长。
原得身藏箕斗内，白苹红蓼水云乡。
偈颂七十二首
释祖钦（宋代）

两岸桃花红欲然，沿中流出自涓涓。
仙家不曾论春夏，石烂松枯是一年。
庚申元日口号
陆游（宋代）

南陌东阡自在身，耄年喜见岁华新。
洛中九老非吾侣，且作山阴十老人。
兰花
王迈（宋代）

见山堂里小春寒，觞政诗囊甚有欢。
重客分明知小李，美人自在写猗兰。
直须博都去纫佩，只欠香来劣可餐。
菊磵一枝光洒落，不妨人作易芳看。
重入千山二绝 其二
释函可（明代）

万壑千峰是旧知，此回相见异前时。寒鸦亦似曾相识，两两飞来低树枝。
别通甫
方一夔（宋代）

归途渺渺迫年华，回马如飞不用挝。遥指荒村沽竹叶，独行残月看梅花。

不嫌问路征夫冷，颇讶迎门稚子哗。为报江边羁客道，投林莫作后栖鸦。
怀杨树滋山居 其三
王又旦（清代）

选胜车箱谷，经年只梦游。岳莲开对面，渭树接床头。

野鹤遥相待，山泉近可谋。关河兵未罢，飘荡几时休。
满庭芳
仲殊（宋代）

晓日迎凉，烟华生翠，玉麟香转风轻。细丝钧管，罗绮拥芝庭。竞折蟠桃献寿，雨露罩，春下仙瀛。碧池上，龟游鹤舞，一曲奏长生。

当年。嘉庆会，兰江秀气，星昴光灵。奄奕世余徽，同降元精。此日中吴太守，看看秉、廊庙钧衡。麒麟阁，功名第一，从此入丹青。
水调歌头（京口）
王质（宋代）

江水去无极，无地有青天。怒涛汹涌，卷浪成雪蔽长川。一望扬州苍莽，隐见烟竿双矗，何处卷珠帘。落日瓜洲渡，鸿鹭满风前。

古战场，皆白草，更苍烟。清平犹有遗恨，久矣在江边。北固山前三杰，遥想当年意气，＿＿昵中原。上马促归去，风堕接罗翩。
题忠悯公送婿邢得昭归婺女诗后 其三
徐木润（宋代）

准用于丁殒后，瓘亡在京死前。惜是苍生无福，北山不待隆乾。
次韵叶梦符端午
陈棣（宋代）

吾邦重午节，兴目皆可寓。
游人肆喧阗，画舫纷排布。
溯风伐鼍鼓，击楫观竞渡。
骄豪务相夸，水陆争治具。
醉忧瓶之罄，欢迫日云暮。
朋从喜盍簪，谑浪时一遇。
朅来廷尉府，官冷知谁顾。
吻燥无复濡，腹枵何时饫。
堂堂匡鼎来，解后肯同趣。
携家忽过我，市饮容旋酤。
遥知分已投，更喜首暂聚。
惭非浴沂人，鄙志蒙推与。
怜我孤危资，极力为调护。
高谈惊四筵，坐使儿女怖。
便当追彦国，未肯多文度。
长篇粲珠玉，绮语斥霞鹜。
人生类飘蓬，会合宁有数。
交情看白头，何必论新故。
九吟诗
吴昌裔（宋代）

苍松翠石束寒流，飞下长身白玉虬。吐出英云千尺雨，须臾雷霁水痕收。
句 其二
喻陟（宋代）

费祎丁令亦何之。
婺州
严遂成（清代）

縠文金柘绕名州，于越西来路尽头。城倚万山为保障，兵冲三省是襟喉。

朱旗飘渺云车夜，灵火销沉石马秋。舟子乌知前代事，芙蓉凭吊汉龙邱。
致享张丈脩撰墓下追惟平生不胜怆然辄成两章以叙怀感之意 其二
李纲（宋代）

勇退风流霭士林，对扬丹扆极规箴。高名雅出汉庭右，遗爱空存南国深。

身后凄凉报恩子，生前轩豁济时心。九原可作如公少，独立西风泪满襟。
王仙君坛
林杰（唐代）

羽客已登云路去，丹砂草木尽凋残。
不知千岁归何日，空使时人扫旧坛。
龙游王丞相过寓居 其一
范浚（宋代）

邑丞族望迈平韦，谦槩能过白板扉。应是德门流庆远，清芬今复继乌衣。
颂古十一首
释智鉴（宋代）

觌面全提少室令，当机不荐过新罗。
清风楼上逢知己，拨动烟尘不奈何。
四月解官渡海陆出北流置舟在南雄又陆出拟小
曾丰（宋代）

归心如矢路知弓，坐兀轻车又短篷。
百尔动摇山特立，千斯窒碍水旁通。
往载火倒西流影，行矣霜回北至风。
细数离官到家日，一年强半在途中。
寄旧居邻友
齐己（唐代）

别后知何趣，搜奇少客同。几层山影下，万树雪声中。

晚鼎烹茶绿，晨厨爨粟红。何时携卷出，世代有名公。
送东川成路钤
项安世（宋代）

壮岁专城身欲老，儿时射策眼今昏。
战创满面谁能管，旧事逢人且莫论。
壁壘旌旗分一路，弟兄父子就名门。
回瞻永阜陵前柏，莫忘当时教育恩。
踏莎行
晁端礼（宋代）

骂女嗔男，呼奴喝爪。新来司户多心躁。家中幸自好熙熙，眉儿皱著干烦恼。

饱喜饥嗔，多愁早老。古人言语分明道。剩须将息少孜煎，人生万事何时了。
和微之
韩维（宋代）

风骚宿将勇于行，白日堂堂整旆旌。
再鼓未甘衰战气，千毫犹可奉诗情。
忘机始验朋欢浃，受恶方知酒令明。
了得本来常寂灭，一尘何足累无生。
华亭杂感 其五
元璟（清代）

买山计左愧支郎，一笠重来二陆乡。秋后云林多瘦碧，愁边烟月易昏黄。

催诗叶落梧桐井，搅梦虫依薜荔墙。圆泖沧波真浩荡，归心轻逐白鸥翔。
合江亭
韩愈（唐代）

红亭枕湘江，蒸水会其左。瞰临眇空阔，绿净不可唾。

维昔经营初，邦君实王佐。翦林迁神祠，买地费家货。

梁栋宏可爱，结构丽匪过。伊人去轩腾，兹宇遂颓挫。

老郎来何暮，高唱久乃和。树兰盈九畹，栽竹逾万个。

长绠汲沧浪，幽蹊下坎坷。波涛夜俯听，云树朝对卧。

初如遗宦情，终乃最郡课。人生诚无几，事往悲岂奈。

萧条绵岁时，契阔继庸懦。胜事谁复论，丑声日已播。

中丞黜凶邪，天子闵穷饿。君侯至之初，闾里自相贺。

淹滞乐闲旷，勤苦劝慵惰。为余扫尘阶，命乐醉众座。

穷秋感平分，新月怜半破。愿书岩上石，勿使泥尘涴。
季天中给事以直谏谪塞外追送不及
施闰章（清代）

策马送君君出门，朔风动地卷蓬根。孤臣抗疏甘身死，万里投荒是主恩。

笳吹天山边月小，城连沙碛塞云昏。心知去国无多泪，肠断慈乌声自吞。
酹江月（赋水仙）
陈允平（宋代）

汉江露冷，是谁将瑶瑟，弹向云中。一曲清冷声渐杳，月高人在珠宫。晕额黄轻，涂腮粉艳，罗带织青葱。天香吹散，佩环犹自丁东。

回首杜若汀洲，金钿玉镜，何日得相逢。独立飘飘烟浪远，袜尘羞溅春红。渺渺予怀，迢迢良夜，三十六陂风。九疑何处，断云飞度千峰。
休洗红二首 其二
张翥（元代）

休洗红，洗红红减色。虽好不如新，著时须爱惜。阿母嫁女不择人，鸡飞狗走长苦辛。
次韵舒尉
方岳（宋代）

故山渺寒江，抱此明月睡。
烟蓑失春锄，万事同一喟。
可人期不来，乃独以诗至。
持觞聘梅花，我醉花亦醉。
虎邱沼老豫章诗僧也与余相遇于枫桥方丈诵所作徐献之侍郎生日诗有东湖孺子南极老人之句余爱其工赋小诗寄赠
孙觌（宋代）

落景下曾城，遥烟起孤戍。系舟著鱼矶，曳杖扣僧户。

忽逢丹霞侣，自诵碧云句。噌吰应黄钟，清绝追白纻。

不落江西派，肯学邯郸步。冥搜自天得，妙中有神助。

寅缘半日留，邂逅一笑遇。讵复管中窥，看沐南山雾。
和谢吏部铁字韵三十四首·游山三首
邓肃（宋代）

高岩去天尺五耳，下飞瀑布千寻水。
山间瘦竹映枯松，岁寒相对凛君子。
杖藜去去寻幽人，剥啄扣门公勿嗔。
凡骨膻腥傥不厌，愿供薪水看修真。
高人隐几语言绝，大巧深藏端若拙。
无乃误游天目山，偶见唐公冠带铁。
梦得相过援琴命酒因弹秋思偶咏所怀兼寄继之待价二相府
白居易（唐代）

闲居静侣偶相招，小饮初酣琴欲调。我正风前弄秋思，

君应天上听云韶。时和始见陶钧力，物遂方知盛圣朝。

双凤栖梧鱼在藻，飞沈随分各逍遥。
和晚日登楼诗
刘缓（南北朝）

所以登台榭，正重接烟霞。长丝触栏断，归鸟避窗斜。

俯巢窥暝宿，临树摘高花。百雉时方晚，九层光尚赊。
和刘后村梅花百咏
方蒙仲（宋代）

童黄安足名天下，太白常疑在世间。
生纵不陪振鹭列，死犹可葬伯鸾山。
义松赞
黄庭坚（宋代）

西山之松，有岁寒之质。
怀其同气耶，既分矣复合而为一。
涔露气雨，老大霜雪。
匠石辍斤，樵夫叹息。
人之同气，去本未远。
宰上之杞，蔽芾成阴。
有其干戈日寻，余不知其何心。
雨窗有怀雪鹤山人
郑潜（明代）

大象峰前华岳庵，雅宜樗散此投簪。高僧载酒来山北，故友移家近水南。

尘世干戈将厌乱，道林风月遂幽探。何时雪鹤能相过，松下鸣琴兴未酣。
天泣
屈大均（明代）

天泣一何哀，鸣声如转磨。无云乃作雨，凄凄泪交堕。

悲此下土民，斩刈遭殃祸。仁圣不降生，天地日多过。

我生抱忠诚，与天素相左。俯仰愧怍多，死生无一可。

茫茫饥溺怀，泪下悲坎坷。
次韵潮州诗六首 闲坐
朱熹（宋代）

坐啸无馀事，淡然尘虑希。闲中自怡悦，妙处绝几微。

韩子成今古，颠师果是非。悠然发孤些，千载傥来归。
酹江月
刘处玄（宋代）

碧轩阒坐，顿忘言、闲了诗书千卷。松径携筇真念道，妙奥天机卷远。物外人间，京华云洞，慧眼开时见。有无俱泯，吟笑浮生不辩。拔宅庞许飞升，大罗归去，贩骨死生免。不夜仙乡无苦恼，阆苑瑶池清宴。海变松枯，亘容弗老，世伪真无羡。六铢衣挂，复去朝元重现。
宴清都
吴文英（宋代）

病渴文园久。梨花月，梦残春故人旧。愁弹枕雨，衰翻帽雪，为情僝僽。千金醉跃骄骢，试问取、朱桥翠柳。痛恨不、买断斜阳，西湖酝入春酒。

吴宫乱水斜烟，留连倦客，慵更回首。幽蛩韵苦，哀鸿叫绝，断音难偶。题红泛叶零乱，想夜冷、江枫暗瘦。付与谁、一半悲秋，行云在否。
投壶全中戏成
曾几（宋代）

寸心只在所投中，出手何曾一箭空。
不作秋风铺落叶，端如春箭种成丛。
旁观讵敢当勍敌，俯拾无劳命短童。
说与妻孥须办取，如山酒肉贺全功。
门荫歌为孙通判作
徐时栋（清代）

通判孙君吾外姻，海坛总镇之仲孙。一旦过我话家世，自言身被先皇恩。

先皇恩诏出丹禁，大僚子孙许推荫。是时伯父已在官，递及家君以父任。

未及受禄奄然殂，佥议袭荫当在吾。房从忽起相争夺，抱牍往控言虚诬。

有司积久不能定，封章展转达天听。方今圣人亲召除，始获铨曹注名姓。

军兴大开捐纳科，黄金台上赀郎多。年年却送人作郡，嗟尔门荫可奈何。

黑貂裘敝面枯槁，卅载九上长安道。轮蹄铁尽归去来，行年六十吾将老。

归来妻儿啼饥寒，丈夫贫贱难为欢。作贾无财农无产，百计不如仍作官。

去年需次将及期，行囊羞涩还典衣。他人我先已十日，亲朋笑我来何迟。

我有穷交归自客，昨日相逢好颜色。鲜衣怒马游市中，闻道军前拜恩泽。

嗟我哀苦难具陈，门资衰歇惭先人。啖饭食肉吾未老，逝将往从江南军。
陈公廙园修禊事席上赋
程颢（宋代）

盛集兰亭旧，风流洛社今。坐中无俗客，水曲有清音。

香篆来还去，花枝泛复沉。未须愁日暮，天际是轻阴。
下第
李汾（金朝）

学剑攻书事两违，回首三十四年非。
东风万里衡门下，依旧中原一布衣。
送石应之司户归剡以室迩人远为韵
楼钥（宋代）

年来叹离群，磨琢殆无几。
资凡学益落，驽骀费尺箠。
羡君富春秋，发轫方自迩。
骅骝更著鞭，洗眼日千里。
送岑婿归许昌
李处权（宋代）

恨我生不早，不拜苏范岑。
伥伥斯文中，永叹一何深。
世家颍川斯，万卷修竹林。
相望群玉府，清风犹至今。
合好一大事，遗训敢弗钦。
求之且弥年，齐大肯见临。
侍郎著清德，温厚如球琳。
吐而为文章，中有太古音。
嗣孙固多贤，玉立俱及寻。
近坦东床腹，执礼不免簪。
留连岁将晏，离索秋正阴。
往崇丘索志，用壮爵禄心。
一杯须重持，为子商声吟。
当复记衰懦，病懒何可箴。
寄韩仲止主簿
赵蕃（宋代）

介室于余亦外家，二年朝夕向长沙。
闻君往会临川葬，我不及前空叹嗟。
高宗郊祀前朝享太庙三十首 其十八 降
郊庙朝会歌辞（宋代）

明德惟馨，进止回复。裼袭安恭，严若惟谷。诚意昭融，群工袂属。

成此祲容，生乎齐肃。
睡起二首
黄庭坚（宋代）

古来志士愿不辱，少在朝廷多在山。
寄食生涯无定止，此心长到白云间。
以诗句咏梅·玉立寒烟寂寞滨
方蒙仲（宋代）

戎衍瑶林机，秀雪玉圃秀。
向令能寂寞，岂不是佳人。
禅人并化主写真求赞 其二二七
释正觉（宋代）

发雪衰白而春昼长，目光寒碧而秋波扬。采华之滋而蜜蜂忙，而物之梦而蝴蝶狂。

体空影响，机动阴阳。玉烛静调天事业，薰风披拂水文章。

诸尘三昧，分身十方。
胡笳十八拍。第十二拍
刘商（唐代）

破瓶落井空永沈，故乡望断无归心。宁知远使问姓名，

汉语归归传好音。梦魂几度到乡国，觉后翻成哀怨深。

如今果是梦中事，喜过悲来情不任。
言法华赞
释如净（宋代）

脚下长拖破木履，口内不知道甚底。
恼乱风光没奈何，南北东西无定止。
鸡冠
范成大（宋代）

号名极形似，摹写与真逼。
聊以画滑稽，慰我秋园寂。
孙节妇诗
汪端（清代）

节母程，嫔于孙，阅六载，琴瑟敦。夫夭亡，妾无子，死从夫，生何恃。

堕楼不死神扶持，投缳复被旁人知。舅姑来，向妇泣，两叔未娶亲发白，汝夫不幸归黄泉，汝宜代夫尽子职。

舅姑言终妇泪流，妇敢先死贻亲忧。良人地下姑少待，此身暂为双亲留。

下抚两叔，上持舅姑。数年月照罗帏孤，夫已墓木拱，妾亦泪眼枯。

嗟哉！两叔相继殁，舅姑心摧妇泣血。所遭竟如此，天心讵可测。

鬻我嫁时钗，开我镂金箱，为翁置妾延烝尝。叔生未几翁姑亡，孤嫠吊影增凄凉。

族中鬼{巾惑}凭陵久，茕茕衰门妾独守。叔长娶妇妇举男，妾抱字之夫有后。

画荻丸熊心力瘁，儿年十八游伴水。儿游泮水母心喜，可见舅姑夫子矣。

六十八年完节身，生固非生死非死。呜呼，立孤难，死节易，婴与杵，当年事。

处易不得乃处难，请看桐乡节母茹荼志，巾帼须眉固无异。
炖煌乐
温子升（魏晋）

客从远方来，相随歌且笑。自有炖煌乐，不减安陵调。
缘识
宋太宗（宋代）

雨多七八月，遍地生秋草。
寂静半斜闲，看书心更好。
与崔十五同访裴校书不遇
武元衡（唐代）

梨花落尽柳花时，庭树流莺日过迟。

几度相思不相见，春风何处有佳期。
聂政篇
杨维桢（元代）

齐国壮士侪要离，念母与姊生慈悲。
既而母死姊同户。
乌乎丈夫一死泰山重，胡为轻付市井儿。
声声慢（送王圣与次韵）
周密（宋代）

琼壶歌月，白发簪花，十年一梦扬州。恨入琵琶，小怜重见湾头。扬前漫题金缕，奈芳情、已逐东流。还送远，甚长安乱叶，都是闲愁。

次第重阳近也，看黄花绿酒，也合迟留。脆柳无情，不堪重系行舟。百年正消几别，对西风、休赋登楼。怎去得，怕凄凉时节，团扇悲秋。
访张天池兼讯杨观察筠湄
赵湛（清代）

裴子岩边新卜居，六年烽火断音书。相逢应讶形容老，失路真惭义气疏。

战伐何方寻乐土，饥荒吾里渐丘墟。岘山若遇洋开府，忆否漳南旧隐庐。
峡山飞来寺 其二
伦以诜（明代）

奔涛日夜向东流，江势雄吞百二州。云际辉煌开古刹，林边缥二出飞楼。

满堤杨柳汀洲暮，夹岸芙蓉泽国秋。夜半忽惊尘世梦，上方钟磬落孤舟。
句 其七
张斛（金朝）

雨声喧莫岛，水色借秋空。
得侗书称孟春渐暄因作一偈付愚儿侗
彭汝砺（宋代）

想见匆匆眉发新，遥知祇是旧时人。不堪侮弄彭公老，二月犹呼作孟春。
病起寄曾原伯兄弟
陆游（宋代）

意象殊非昨，筋骸劣自持。
衰如霜後木，愁抵盎中丝。
风雪书来少，江山梦到迟。
出门还惘惘，倚杖独移时。
范仲淹有志于天下
欧阳修（宋代）

范仲淹二岁而孤，家贫无依。少有大志，每以天下为己任，发愤苦读，或夜昏怠，辄以水沃面；食不给，啖粥而读。既仕，每慷慨论天下事，奋不顾身。乃至被谗受贬，由参知政事谪守邓州。仲淹刻苦自励，食不重肉，妻子衣食仅自足而已。常自诵曰：“士当先天下之忧而忧，后天下之乐而乐也。”
壬午二月朔庐州道上作
陈世镕（清代）

正月初随雁北飞，今朝犹未过庐肥。一春风雨车中度，百里家山枕上归。

富贵何时头欲白，神仙有相骨应非。长安已共青天远，况复三宵望紫微。
次邢元辅知府韵二首 其二
周行己（宋代）

高斋连大厦，安隐客心舒。每发难逢笑，时翻未见书。

艰难恩意重，零落旧游疏。欲买西河地，终焉此荷锄。
咏琵琶（一作太宗诗）
董思恭（唐代）

半月无双影，金花有四时。摧藏千里态，掩抑几重悲。

促节萦红袖，清音满翠帷。驶弹风响急，缓曲钏声迟。

空馀关陇恨，因此代相思。
游仰山谒小释迦塔，访孚惠二王遗迹，赠长老
范成大（宋代）

堵田溪渊清洄洄，梅洲问路寒云堆。
连空磴道虯尾滑，竹舆直云无梯阶。
苍官来迎夹道立，相逢无言心眼开。
翠微中断雪涧吼，两耳不办供喧豗。
林间静极成断相，政要万壑号风雷。
山如莲盆绕金地，龙官避席余苍崖。
祖师抱膝坐古塔，大禅海浪翻天来。
腾空狡狯我未暇，拄杖踏湿撞莓苔。
问龙亦借一席地，解包听雨眠西斋。
当年公案忌错举，神通佛法同坑埋。
混融庵中的的意，笑我舌本空崔巍。
兹事且置饱喫饭，稊田米贱如黄埃。
燕
白玉蟾（宋代）

新巢故园两依依，似与春花秋叶期。
雨过池塘得泥迹，日高台榭卷帘迟。
秋千节后初相见，祓禊人归有所思。
双侣多情拟凭仗，小笺封就碧云诗。
和赵国宜转寄传岩叟诗韵诗岁歉人艰食闻国宜
陈文蔚（宋代）

云章华阁照明时，朝野如今尚采诗。
紫府祗因通夕梦，永平从此失朝饥。
似闻令子心传印，便有行人口似脾。
还许秫田分靖节。黄花重九醉东篱。
伤王七秘书监寄呈扬州陆长史通简府僚广陵以广好事
宋之问（唐代）

王氏贵先宗，衡门栖道风。传心晤有物，秉化游无穷。

学奥九流异，机玄三语同。书乃墨场绝，文称词伯雄。

白屋藩魏主，苍生期谢公。一祗贤良诏。遂谒承明宫。

补衮望奚塞，尊儒位未充。罢官七门里，归老一丘中。

尝忝长者辙，微言私谓通。我行会稽郡，路出广陵东。

物在人已矣，都疑淮海空。
和程阁学送小春茶韵四首
袁说友（宋代）

物物呈祥岂偶然，新芽新味更新年。
灵苗却解为人寿，请为君谟续此篇。
和千家诗六十首 其四十三 山居夏日
李江（明代）

绿满柴扉日更长，天心彻底一方塘。闲来独向清风立，始觉荷花送远香。
宫词
宋白（宋代）

鹦鹉今朝在辇竿，辇官防护换肩难。
逡巡渐入花深处，却索低骢鞴玉鞍。
十月九日
陆游（宋代）

酒开瓮面扑人香，菊折霜余满把黄。
我是化工君信否？放迟一月作重阳。
奉和幸长安故城未央宫应制
赵彦昭（唐代）

夙驾移天跸，凭轩览汉都。寒烟收紫禁，春色绕黄图。

旧史遗陈迹，前王失霸符。山河寸土尽，宫观尺椽无。

崇高惟在德，壮丽岂为谟。茨室留皇鉴，熏歌盛有虞。
庐之山送庐宗韶分教南匡 其三
王缜（明代）

庐之山，木森森，冥升小大任所寻。我愿成材亦如此，南匡万户托清阴。
西江月 以上全首见纸舟先生全真直指，注谓
纸舟先生（元代）

光彻虚空上下，人人具足无亏。全真真里露真机。实证无为不全。扫去闲名野字，胸中莫滞些儿。七真五祖只如斯。悟得真超圣地。
鹧鸪天（上元设醮）
张孝祥（宋代）

咏彻琼章夜向阑。天移星斗下人间。九光倒影腾青简，一气回春绕绛坛。

瞻北阙，祝南山。遥知仙仗簇清班。何人曾侍传柑宴，翡翠帘开识圣颜。
青玉案
向滈（宋代）

多情赋得相思分。便揽断、愁和闷。万种千般说不尽。吃他圈樻，被他拖逗，便佛也、须教恨。传消寄息无凭信。水远山遥怎生奔。梦也而今难得近。伊还知道，为伊成病，便死也、谁能问。
偈颂六十五首
释普济（宋代）

大道无门，十方有路。
无门不可不入，有路不可不到。
阿呵呵，参禅，
不说教。饱饭熟睡游谈，
三毒无明浩浩。北山免得按牛头吃草。
寄友人
郑思肖（宋代）

御街暂分手，相忆两相望。生意随春动，新诗入梦香。

九天饶雨露，一水贯苏杭。地控衣冠会，声名日日彰。
挽杨承事并夫人诗二首
王洋（宋代）

梦协幽兰故可夸，来从君子更宜家。
疏恩自合开新邑，比备还宜副六珈。
解使威仪同诂训，聊随轻薄事铅华。
自从瑶瑟初扃后，槛外春风懒放花。
次韵志宏见示 其一
李纲（宋代）

胡马依风亦北嘶，云鸿随候且南飞。奏刀久爱庖丁善，鼓瑟聊同曾点希。

举世浑如蚁穴梦，何人解契箭锋机。我观法界皆真宅，不必吾家始是归。
凤孙余第六孙也早慧忽夭追悼一首
刘克庄（宋代）

竟失鹓雏种，难求扁鹊医。
两行樗叟泪，一本杏殇书。
抱去常回顾，呼来尚挽髭。
案头庄列子，哀至掩还披。
兰州
王祎（明代）

洮云陇草都行尽，路到兰州是极边。
谁信西行从此始，一重天外一重天。
忆王孙（集句）
辛弃疾（宋代）

登山临水送将归。悲莫悲兮生别离。不用登临怨落晖。昔人非。惟有年年秋雁飞。
留题郫县西禅院古调诗
徐仲谋（宋代）

郫县七十寺，碁布于郊坰。
景德当道衢，宝塔腾青冥。
其间西禅院，地胜景物灵。
何以使索然，中有大藏经。
自从没官来，卷帙何零丁。
府民纳其直，将迁离梵庭。
奇哉陈氏子，睹此而涕零。
谓寺无九部，何以重佛僧。
如人去五臟，何以主神形。
舍财百万余，赎之俾安宁。
兰若皆修饰，贝叶重芬馨。
签函列金玉，堂殿挥丹青。
永以镇福地，实可壮禅扃。
命僧开宝藏，煌煌如日星。
读诵香院里，音响何冷冷。
闻者与见者，如醉而得醒。
岂不护洪福，深远於沧溟。
凡人富金帛，安能延百龄。
唯有好善道，声誉喧雷霆。
高吟二百言，长使郫民听。
哀水祸二首 其一
邓云霄（明代）

炼石那能补漏天，忽看沧海在桑田。城池半入鲛人宅，楼阁俄消蜃市烟。

遥望波涛思禹绩，允将世界比尧年。颓垣处处无馀物，只有荒苔为布钱。
和杨教授
张栻（宋代）

客少从蒿长，居深懒户开。
孤城岁云莫，瘦马子能来。
长策怜葵向，新诗更雨催。
相看前日事，此首忍重回。
哀孤鸫
曹勋（宋代）

哀孤鸿，孤鸿杳何所。
坚冰合洞庭，积雪满南楚。
吊影破寒空，凄凉宿烟雨。
上林衰草暗池塘，衡岳居人杂豺虎。
县官下诏收箭工，缯缴高张求劲羽。
稻粱粒粒心输军，饮啄号呼困秋浦。
至今燕代满胡儿，每欲归飞畏弓弩。
畏弓弩，谁能为我驱胡虏。
胡虏驱除汉道昌，一身虽困忘辛苦。
登圭峰
伦大礼（明代）

偶入仙源访道家，灵泉石髓好烹茶。避烟老鹤归松表，听法神龙入钵斜。

风定高林消暑气，雨迷樵径湿苔花。蒲团坐冷山门寂，策杖归来带晚霞。
送宝知上人之江州
许旭（明代）

十载相看不定身，辞家重作渡江人。白门柳色千条雨，皖口山形二月春。

虎去暮天樵径失，鹤归荒屿讲堂新。浔阳旧日经过地，双屐行随客路尘。
果园于春前四日来书久不作答为赋寄怀二章 其一
曹家达（清代）

归雁迨青阳，所至会有期。江鱼赴东海，迟速安可知。

人心非鱼雁，卒卒如飙驰。我有一封书，客岁寄莱维。

故人日以远，书中不尽辞。藉慰平生欢，各道长相思。

飘风阻中涂，鱼雁复何为。
追忆余泊舟
黄庭坚（宋代）

老大无机如汉阴，白鸟不去相知深。
往事刻舟求坠剑，怀人挥知著亡簪。
城南鼓罢吹画筒，城北归帆落晚风。
人烟犬吠西山麓，鬼火狐鸣春竹丛。
有所感
陆游（宋代）

世事真成风马牛，细思愈觉此生浮。
旧交散後知心少，行路难来出户愁。
气节陵夷谁独立，文章衰坏正横流。
鲁中狂士今安有？泪尽朱云草满丘。
秋晓寓目
祖无择（宋代）

梧桐冷坠秦宫井，沆瀣光浮汉苑槃。
倚杵远天垂六幕，照梁初日上三竿。
次韵谢君直赠李相士
许月卿（宋代）

一年景让秋光奇，山水秋来皆有姿。
君於何处相人物，谁为盗跖准伯夷。
伯夷海滨待时清，秋空无云正清时。
相人不若相时好，相时而动谈笑麾。
笑杀冯道五季时，兴亡不喜而不悲。
相师试相冯道相，视国传舍如弈棋。
南歌子 寄七姊查夫人眉令
叶宏缃（清代）

桂殿清香杳，桐阶夜色浮。孤灯门掩有人愁。几点无情蕉雨、滴门头。

雁影寒烟树，蛩声冷翠楼。西风迢递疾如流。吹老芦花又入、鬓边秋。
行香子 述怀
方彦珍（清代）

既恶喧嚣，又厌烦言。更堪嫌、家务纷缠。惟欣独坐，闲玩诗篇。

也不喜游，不好耍，不贪眠。

新茶自煮，名花学养。掩纱窗、静护炉烟。针工之暇，笔墨自遣。

参书中义，诗中味，静中禅。
癸卯病后作 其二
方荫华（清代）

我初来阳羡，百晦如云集。孩提事不知，欲泣不成泣。

苦忧家计空，又愁儿难立。尽日独筹量，终夜寒衾湿。

展转求名师，望汝诗礼习。严惭孟母机，教愧欧氏荻。

庶几读父书，篇幅劳什袭。
山阴道中残雪
释居简（宋代）

晃眼鲜明未寂寥，江村犹自碍渔樵。积阴虽重消平地，背日犹多压小桥。

抢地竹头扶眩起，种畬山脚望晴烧。天诛螟螣躬行罚，杀气回春款款消。
赠诗僧从信
苏过（宋代）

吴山翠如蓝，越水碧如铜。山川吐奇秀，儒释俱争锋。

接迹有禅老，提纲古宗风。其馀将诗律，岛可不足攻。

我久客尘土，虽穷诗未工。要知笔砚废，似缺山水供。

上人三吴来，句法乃有从。老潜已黄壤，弟子传清雄。

益复访云水，高情谢樊笼。试草北山移，为我招琴聪。
颂古
释道颜（宋代）

面门出入见还难，无位真人只尺间。
去路一身轻似叶，高名千古重如山。
陡门见雪寄吴南曾方伯
李时行（明代）

肃穆胶客饮，杯端气初结。靡靡玉带凝，皓皓银塘洁。

飞空类散花，虚映瑶台月。胡为乘兴来，独鼓山阴楫。
李子遂死予设位哭之遂击木而歌此
徐渭（明代）

泪尽南天哭不回，李生真是可怜才。生刍解识徐家物，死梦应寻范式来。

紫气镆干埋不得，青枫刺绣任成灰。知君去證金环果，戏取杨花李上开。
句
徐似道（宋代）

但欲有衣存妓妾，不愁无帐列生徒。
皇帝閤春帖子 其四
胡宿（宋代）

苑中芳树条风细，天上黄衢杲日迟。仙果定生千岁实，祥烟长护万年枝。
青杏儿·两鬓点霜花
周权（元代）

两鬓点霜花，汉南柳、心事蹉跎。幼舆只合居岩谷，绳床近竹，柴幼临水，任我婆娑。诗老日相过。爱苍苔、屐齿新蹉。生涯点检无多子，东篱种菊，南山种豆，醉后高歌。
野鸡毛羽好
宗衍（元代）

野鸡毛羽好，不如家鸡能报晓。新人美如花，不如旧人能绩麻。

绩麻作衫郎得著，郎见花开又花落。
踏莎行 其一 次韵答杜茶村社适行二
吴绮（清代）

雁送霜愁，蛩添雨思。苔生卧阁浑无事。柴桑处士正饥驱，白衣浑愧江州刺。

句冷吴枫，题残永柿。杜家又让君行二。买山自是古人心，何须咄咄频书字。
召公谏厉王弭谤
左丘明（先秦）

厉王虐，国人谤王。召公告曰：“民不堪命矣！”王怒，得卫巫，使监谤者。以告，则杀之。国人莫敢言，道路以目。

王喜，告召公曰：“吾能弭谤矣，乃不敢言。”召公曰：“是障之也。防民之口，甚于防川；川壅而溃，伤人必多。民亦如之。是故为川者决之使导；为民者宣之使言。故天子听政，使公卿至于列士献诗，瞽献曲，史献书，师箴，瞍赋，矇诵，百工谏，庶人传语，近臣尽规，亲戚补察，瞽、史教诲，耆艾修之，而后王斟酌焉。是以事行而不悖。民之有口，犹土之有山川也，财用于是乎出；犹其原隰之有衍沃也，衣食于是乎生。口之宣言也，善败于是乎兴。行善而备败，其所以阜财用衣食者也。夫民虑之于心，而宣之于口，成而行之，胡可壅也？若壅其口，其与能几何？”

王弗听，于是国人莫敢出言。三年，乃流王于彘。
浣溪沙（烛下海棠）
范成大（宋代）

倾坐东风百媚生。万红无语笑逢迎。照妆醒睡蜡烟轻。采蝀横斜春不夜，绛霞浓淡月微明。梦中重到锦官城。
幽居漫成 其一
周弼（宋代）

便入空山住，休慵汉省书。薄云翻药畚，斜日送柴车。

远业松花腻，生涯薤叶疏。抱琴谁共听，一尾石间鱼。
长相思·晴也行
佚名（宋代）

晴也行。雨也行。雨也行时不似晴。天晴终快人。名也成。利也成。利也成时不似名。名成天下惊。
送韩参军解官归越
吴捷（明代）

红亭握手对晴晖，烟树苍茫接翠微。一个大钱催客去，半船明月送人归。

花开梁化弦声古，云锁稽山夜梦稀。不醉参军今日酒，天涯何处觅渔矶。
送丁直谅赴西涧山长
王义山（宋代）

去时行李只携琴，更带奚奴作伴行。
所谓伊人何所似，漪漪涧水一般清。
途中寄别方司训
郭谏臣（明代）

几年同结青山社，此日还乘画舫行。愧我风尘缘薄宦，怜君烟月倍多情。

云中孤鹤嗟何远，海上閒鸥自不惊。高蹈如公真足羡，深源出岂为苍生。
炼丹岩留题
张继先（宋代）

鹤来松有客，苔去石无衣。
黄金浮世在，白发故人稀。
别萱桂
白居易（唐代）

使君竟不住，萱桂徒栽种。桂有留人名，萱无忘忧用。

不如江畔月，步步来相送。
怀陈处士阳山
李果（清代）

老卧天池岭，寒松骨共存。人如陈仲子，诗是孟襄阳。

有女尸蘋藻，无儿受缥缃。风流今已矣，忍更过书堂。
梅花三绝
郑刚中（宋代）

温温玉质傲天贞，俯视凡花出后尘。
静对寒林守孤寂。有颜氏子独甘贫。
初食荔枝四绝句 其三
李纲（宋代）

堆盘盛喜珠玑满，绕齿乍惊冰雪香。病酒相如正消渴，不妨时擘绛紬囊。
野馆
刘学箕（宋代）

野馆春归后，横塘席柳绵。
轻风翻麦浪，细雨落花天。
草褥迷三径，苔纹叠万钱。
山禽自呼唤，水竹倍清妍。
视篆后二日得孪子
杨守阯（明代）

日出东城啼乳乌，檐前乾鹊又相呼。判花公署方投笔，坐草私门又挂弧。

自笑秋瓜生并蒂，休嘲老蚌出双珠。多男且得宽怀抱，未计将来贤与愚。
寄照长老
释居简（宋代）

梁普通年雪砌深，有人立雪觅安心。何如瞥转单于调，一鼓猊弦绝众音。
戏答杨球
陈亚（宋代）

蒙君遗长牋，语意如何说。
请看身上衣，裩中本无蝎。
送耿拾遗湋使江南括图书
李端（唐代）

驱传草连天，回风满树蝉。将过夫子宅，前问孝廉船。

汉使收三箧，周诗采百篇。别来将有泪，不是怨流年。
生查子 留别藏墨山房
翁瑞恩（清代）

天为辟名园，留我三年住。来岁牡丹时，我又辞巢去。

花也太多情，似共离人语。燕子若归来，莫更和春驻。
晓坐朋云斋怀公绍
朱长文（宋代）

晓来乘兴步高冈，便就幽斋作醉乡。
邻寺楼台分两面，一家池馆得中央。
南坡嫩橘寒倾日，北牖疏筠小带霜。
更待怪松擎积雪，莫辞访戴举瑶觞。
湘江
许彬（唐代）

孤舟方此去，嘉景称于闻。烟尽九峰雪，雨生诸派云。

沙寒鸿鹄聚，底极龟鱼分。异日谁为侣，逍遥耕钓群。
寄云居掩室和尚 其二
释师范（宋代）

几回梦到白云颠，欲往难禁懒病牵。何日相依倾倒夜，月寒千嶂一声猿。
午斋即事
林希逸（宋代）

晴窗吾伊罢，风薄清昼永。陈编几废兴，适笑心自领。

青精饭何味，车笠沸尘境。伫立共幽怀，虚檐疏竹影。
西域和王君玉诗二十首 其十
耶律楚材（元代）

浮生瞬息度流年，唐汉兴亡不半千。清洁采薇输二子，英雄济世有三贤。

未能海上寻芝草，且向尘中泛醴泉。醉兴陶陶略相似，无何乡里亦通玄。
乞宫观报罢作
晁说之（宋代）

明时不可干，多虑自多艰。
颇谢散班格，徒怜本色官。
高门宁倚伏，下客强悲懽。
郑驷应相念，秦川岁律殚。
饯吴长文司理用修持贤业教无欠为韵
裘万顷（宋代）

君姿正而刚，名节非所欠。
临歧赠一言，惟有学不厌。
再次前韵
王柏（宋代）

月指山间颇不平，何须江上有风清。
用之不竭词虽侈，却道平分意未宏。
严子五言终耐久，隐侯千载已寒盟。
肯於明月相料理，定有清风不世情。
读柳子厚榕叶满庭诗适闲云持萤火见示因赠
李宪皓（清代）

柳州未远似梧州，自古诗人善旅愁。手把流萤吟落叶，君看春半果如秋。
临江仙 秋柳
朱玙（清代）

金缕抛残镇掩门。轻烟淡淡黄昏。几行秋色满江村。

陌头人去，惆怅欲销魂。细雨夕阳飞客燕，萧疏犹忆曲江滨。

荣枯何必问前因。春风转瞬，依旧绿丝新。
刘邦直送早梅水仙花四首
黄庭坚（宋代）

钱塘昔闻水仙庙，荆州今见水仙花。
暗香静色撩诗句，宜在林逋处士家。
善利王庙
王十朋（宋代）

有德于民庙貌崇，我来端为谢年丰。曰旸曰雨皆神力，不止南风与北风。
附更始盆子
郭之奇（明代）

王郎因势驱乌合，盆子惊啼向赤眉。民心歌汉虽有日，神器岂赤庸物司。

戴侯曾孙曰更始，平林兵中实始基。流汗无言空割席，酣歌委柄日行私。

灶下中郎多冗阘，烂羊关内几参差。元元扣心更思莽，天下纷纷此一时。

慷慨伯升还受螫，独居武信泪潜滋。冠帻妇衣真可笑，苟非司隶表前仪。

察能黜否除苛政，喜心谁使泪翻垂。火德重兴繇白水，长安已破曾孙死。

不死来归有盆子，投戈解甲齐熊耳。羊头羊胃何堪拟，淮阳诸息亦侯矣。
即事二首
陈杰（宋代）

庆历残碑倦复看，斯文岂是为游观。
一番栋宇开荒礎，万古青螺点玉盘。
鸟度云移人事换，天高地大客愁宽。
六丝小驻询遗俗，尚忆重华舞羽干。
奉和圣制初入秦川路寒食应制
张说（唐代）

上阳柳色唤春归，临渭桃花拂水飞。总为朝廷巡幸去，

顿教京洛少光辉。昨从分陕山南口，驰道依依渐花柳。

入关正投寒食前，还京遂落清明后。路上天心重豫游，

御前恩赐特风流。便幕那能镂鸡子，行宫善巧帖毛球。

渭桥南渡花如扑，麦陇青青断人目。汉家行树直新丰，

秦地骊山抱温谷。香池春溜水初平，预欢浴日照京城。

今岁随宜过寒食，明年陪宴作清明。
过陈荐夫幽居
徐熥（明代）

柴门寂寂昼常关，猿鸟声中鹤梦閒。欲识武陵溪上路，桃花无数水潺湲。
登{山考}{山考}山
张纶翰（清代）

峭壁凌霄拥翠屏，攀藤援石度岩扃。云迷洞口猿高卧，泉响山腰鹤静听。

六皖江吞湖水白，九华峰接海门青。登临不觉天将晚，隐隐疏林挂暮星。
保福寺对橙菊有感
裘万顷（宋代）

平生爱菊陶彭泽，清夜移橙杜草堂。
千载时魂招不得，独留风味在僧房。
代人上李龙图并廉使致语十首 其四
释德洪（宋代）

闻道长沙贤太守，漆瞳玉颊照衡湘。讼庭散后宾朋集，民瘼苏来礼乐昌。

且展绮筵陪胜饯，何须檀板闹红妆。晓无探骑□边檄，愿献君王万寿觞。
天柱峰
陈岩（宋代）

直拄虚空倚不斜，上通绛阙玉皇家。
若移此柱天西北，炼石无功说女娲。
满江红（寿太守·四月三十）
梁大年（宋代）

九十炎光，又过了、三分之一。记当年光际，诞生良弼。崧岳降神钟秀气，孕成间世真英杰。妙文章、拾芥立功名，谁能敌。

周孔业，邹轲质。伊尹志，渊明节。袖经纶妙手，屡投班笔。富贵一朝知已逼，封侯谈笑真堪觅。信功名、管取出长年，看箕翼。
丽阳驿题壁
袁宏道（明代）

近驿辩语声，人驿如而貌。昔当岁祲时，驿人奔浩浩。

牵爷负男女，南出荆门道。公安弹丸地，饥儿相号召。

佣力及赁舂，经历几寒燥。幸尔值稔年，次第还井灶。

乡音半相杂，衣服宛然肖。道傍垂白翁，昔见年犹少。

见我感且泣，壶浆相迎劳。垂头语老翁，邑中今苦涝。

洼田无寸收，高乡有虫耗。部符搜宿逋，县家敢迟鷔。

鬻田田不售，儿女输官钞。壮者思逃移，沟壑生难料。

此乡小有年，敝邑敢相告。愿作庑下儿，驿人勿嘲笑。
颂古 其九
释慧空（宋代）

不是风兮不是幡，胡僧两耳带金环。分明有语无人会，又上高楼看远山。
春日彭城道中
田实发（清代）

落日岩城咽大河，美人何处帐中歌。书生不管兴亡事，只爱春山青较多。
春日和林寄赵虎岩吕龙山
耶律铸（宋代）

年年芳草怨王孙，日日幽人独倚门。踪迹飘零又寒食，别离滋味奈黄昏。

一楼风雨欺归梦，万里云山动客魂。欲写相思寄双鲤，乱离春水雪消浑。
灊山县廨和赵伯常宪副韵
宋褧（元代）

霜气澄清日色明，诗情横逐晓霞生。前驱负弩休驰骤，自有云山管送迎。
西湖戏作一绝
苏轼（宋代）

一士千金未易偿，我从陈、赵两欧阳。举鞭拍手笑山简，祇有并州一葛强。
千秋岁 寄贺筠心大姊迁居
周贻繁（清代）

鹊喧莺语。仙眷初移府。人共乐，春长住。烟霞辞故宅，鸾凤古新春。

谁许见、玉楼绮户春深处。

羽檄惊旁午。明慧相扶助。戎马靖，奇勋著。云龙声气合，鱼水英雄遇。

东阁外、扶摇直接朝天路。
送李本存归江西新喻州本存儒学教授历省掾为御史所论改温州海隅巡尉赋三律赠之 其一
叶颙（元代）

又携书剑过江西，长铗三弹一振衣。风景不殊人自老，江山有异鹤空归。

闲云仍旧封吟榻，流水依前护钓矶。去去乡关莫回顾，春风吹老故园薇。
落第
赵嘏（唐代）

九陌初晴处处春，不能回避看花尘。

由来得丧非吾事，本是钓鱼船上人。
自武林至丁郭舟中杂兴八首 其二
刘琏（唐代）

泽国何迢递，春深兴转幽。田畴低水岸，村舍傍河流。

缆拂花枝袅，帆将树影稠。何年来此地，长日驾扁舟。
送周鲁儒赴举诗
刘禹锡（唐代）

宋日营阳内史孙，因家占得九疑村。童心便有爱书癖，

手指今疑把笔痕。自握蛇珠辞白屋，欲凭鸡卜谒金门。

若逢广坐问羊酪，从此知名在一言。
台湾沦陷纪哀
洪繻（清代）

天倾西北度，地缺东南方。蛟龙激海水，沦没蓬莱乡。

熬波沸巨浪，白日黯无光。山俏牵木魅，土怪鞭石梁。

颠簸王母阙，震坼禹皇疆。洪水湮部洲，燹火及昆冈。

嗟哉武陵客，坱莽失康庄。避秦无源路，仰首望苍苍。

天心方有醉，西眷弥不遑。玄枵淫岁纪，鹑首赐扶桑。

戈船起海岱，毒弩横汪洋。寄托不得人，措置纷乖张。

射人空射马，擒贼不擒王。不能捣巢穴，坐守任跳踉。

平日糜巨亿，海军等木僵。柄政三十年，陆守复徬徨。

纷纷交涉事，议和绝不刚。何为多设施，铁路亘遐荒。

大敌不敢战，乃受小敌创。如许弹丸地，中国屈输将。

峨峨冲车轮，当路避螳螂。叹我生此邦，眼泪作饭浆。

感时辄呜唈，事事结中肠。复遭此世变，台海如沸汤。

输币兼割地，皇上费周章。听为民主国，大总统曰唐。

玉人镌印绶，戎仆制旗常。欢迎动郊野，宣耀照城阊。

覆舟得援溺，黔首喜欲狂。逃遁先有人，万民阻行囊。

推戴大抚帅，中流恃宝航。磨戈思一战，同泽赋三良。

黑旗兼栋军，曩岁经战场。人心乃叵测，林氏首徜徉。

国恩不奋报，梓里不筹防。敌氛来海上，引兵竟归藏。

无才哥舒翰，中夜起皇皇。敌骑犹在边，唤渡觅洋商。

托词将督战，脱身沧海旁。马厩冲烟火，无主乱兵攘。

居民不得安，招敌入城厢。迟之逾三日，始见东兵行。

弹枪前队仗，炮子后筐箱。马蹄行郭索，剑佩带锒铛。

头有髡发冠，腰无下体裳。皂袍长至地，犹存古时装。

纠纷穿阛阓，住宿占民房。杀戮幸不甚，老稚得踉蹡。

成群争越海，流离事堪伤。叹息唐抚军，始末未交锋。

敌得长驱进，拉朽施利铓。谁料大厦倾，乃逢一木当。

香山苗栗间，义民起如蝗。鏖战不得前，敌马徒披猖。

自言海上来，未遭此颉颃。倡之者为谁，义士吴徐姜。

用矛赴齐师，争推为徐骧。绍祖亦悍斗，视死如阳阳。

吴君能统率，亦未易低昂。村妇佐磨刀，耕农自裹粮。

力抗已兼旬，太守来共襄。可恨县令李，掣肘不为倡。

无米巧妇炊，有沙道济量。揭竿禦坚炮，无成亦足强。

五月迨流火，雷电破斧戕。彼族添新兵，犀利何可尝。

刘帅援军至，迟缓徒奔忙。曩土填决河，无益于河隍。

叹息台中郡，一旦同淜滂。城下多死人，村间多痍疮。

乌鸦早暮飞，啄肉啼悲吭。月黑鬼燐出，天暗飓台飏。

维时正上弦，暴雨继恒旸。我在沧桑内，变迁托痴佯。

七月月几望，敌兵忽不扬。游骑将南进，伏甲起深篁。

使之铩羽回，顿觉不翱翔。可惜空弮搏，难当百鍊钢。

逾月聚兵往，民众见驱狼。所叹刘光世，晚节不昭彰。

战守两茫然，坐镇岂民望。为时固云久，赴敌未慨慷。

传闻于道路，今已去敖仓。巍巍赤崁城，一带失保障。

可怜海外民，戴汉心未忘。凶耗虽耳熟，疑信不求详。

昨日海关处，新令悬煌煌。赋税将重征，不及恤流亡。

今春多灾异，天上分玄黄。不出旬日间，澎湖受兵殃。

为时甫半年，黑劫换红羊。蹂躏二千里，犹未收欃枪。

嗟我中华产，长鬣对艅艎。儒冠皆扫地，表海空泱泱。

千秋伦物国，一旦化狼◆。譬如五彩凤，俯首九头鸧。

末世多如斯，晋宋已蜩螗。愁思无由写，日日登北邙。

举目见蓬蒿，涕泗如逝湟。哀哉乱世内，默默谋为臧。
沁园春·许大江山
赵孟坚（宋代）

许大江山，镇临弹压，岂小任哉。从潘冢导漾，东倾注海，截然限止，南北天开。试向中流，回观铁瓮，万石层棱攒剑堆。金焦峙，号紫金浮玉，卷雪轰雷。君侯文武兼才。天有为生才南国来。□历二十年，筹边给饷，上流襟要，几为安排。今此雄藩，精明笳鼓，又唤金汤气象回。长淮北，望中原非远，更展恢规。
书感
孙奇逢（明代）

我来千余里，思见英雄人。胸中罗今古，万物待其新。

人也而天游，钓渭与耕莘。不然隐君子，山水乐相邻。

丘壑适吾意，皎洁不染尘。二者俱悠邈，斯道竟沈沦。

乃知古人出，尧舜其君民。退处林泉下，坐使风俗淳。

仁可覆天下，亦可善此一身。此字不分明，痛痒总不亲。

庸众是非泯，英雄好恶真。此是经纶手，千古无等伦。
题净梵院清虚堂
俞烈（宋代）

天清蚕麦余，绿结桃李实。
老僧诗衔袖，过我语言质。
怀山意先行，如病梦芝术。
去□才一舍，鞭策不终日。
堂筵新结束，空洞无长物。
风来舞翠杉，土暖荣病橘。
欲行意先清，舌评骥不及。
可由解鞍卧，夜枕雨潇瑟。
泉清韵磬远，要樾琅玕密。
杯寒续飞斟，烟继香绕室。
谈玄契参同，酒旨妙真一。
怀新辜雅趣，意懒□健笔。
亦如罢参僧，野禅缚枯律。
秋日有怀
余玉馨（明代）

朝露摧百草，秋光忽元暮。黄花缀短篱，红叶辞高树。

西风飒然来，萧条及庭户。疏枝寒蝉咽，晴宵征雁度。

对兹万感生，幽意无人诉。关山阻且长，惆怅天涯路。

思之不可见，延伫劳心愫。
颂一百则
释重顯（宋代）

咄这维摩老，悲生空懊恼。
卧疾毗耶离，全身太枯槁。
七佛祖师来，一室且频扫。
请问不二门，当时便靠倒。
不靠倒，金毛师子无处讨。
和耿天骘见寄二首 其二
郭祥正（宋代）

猛风卷长江，惊湍势莫禦。虬龙元喷薄，阴怪岂无主。

扁舟未能元，何以慰心腑。想君东城居，林花烂溪浒。

浊醪初酦醅，豚鲚又新取。论诗予素降，泛爱君独与。

一闻韶濩奏，卷舌欲无语。却瞻项籍祠，绘画安足数。

怅然歌虞兮，炎汉已得楚。
神弦曲绂臣、耑孙兄弟渡海并溺，为作此曲，以招其魂
黎遂球（明代）

蜃吐三山虹作道，桑田童女秦年老。喃喃梵年唤西风，魂兮不年吹遥空。

雷形双鸟飞斜雨，泪眼看之疑曳苧。弟兄德祖兼文举，骑鱼瞥作芙蓉主。

社公叩挽哀无力，浪花张天盐雪白。神巫好唱谢家诗，花外沉沉梦颜色。
杂言送郑主簿炎之官昌化
谢翱（宋代）

刘先生，名肩吾，闽中词赋天下无。当年战艺誇颜色，进士出身两回得。

卢公里人正在朝，相见相逢九官宅。余时犹弱起慨忼，谓此未足荣其乡。

丈夫事业在简册，要令姓字留耿光。继闻郑君年最少，人物气象尤堂堂。

白鹿山南介公后，禽蛟两祭狮子王。梦魂欲见无由据，侧荔芭蕉春复暮。

时移乃尔来霅间，因作广文求主簿。顾予多病涩语言，面垢毛焦著麻布。

山中乞食城中归，徵诗送赠非所宜。已闻之戍向昌化，此地人传多畏怕。

龙居嗜燕烟入巢，病甲垂櫩腥雨下。又闻山鬼吹灯夜，来向人家避官舍。

君持何术径往居此无百忧，便将天雷斧柄塞鬼穴。

巫山铁锁沈龙湫，祇足自乱不得休。岂知从心致祷动幽隐，使龙无嗜鬼无愁，不知君能致此不。

龙不须酹以酒，鬼不须祭以肉。秋旗卷雨晓案烟，时向县斋望天目。
长信宫
刘得仁（唐代）

簟凉秋气初，长信恨何如。拂黛月生指，解鬟云满梳。

一从悲画扇，几度泣前鱼。坐听南宫乐，清风摇翠裾。
次韵中散兄二首 其一
葛胜仲（宋代）

泉石清游一月间，风轻气爽未惊寒。唱经云岫频清梵，佞佛炉烟费紫檀。

震泽鱼肥聊独酌，包山橘熟阻同看。归来顿识南宗髓，宁见弥天释道安。
句
孙山（宋代）

土洞裹头行十日，山棚上面住三年。
送孚老再游浙
释善珍（宋代）

楚柁吴樯兴未休，好山谢事要闲游。
常憎驽马恋栈豆，今见苍鹰掣臂韝。
岁晚老松无伴侣，天寒落叶正飕飗。
人间果是风堪御，却欲携君遍九州。
送济东岩归乡
释居简（宋代）

一别岩扃岁月深，春风狼藉到如今。回头依旧岩前路，百鸟衔花无处寻。
赠陈内机
刘宰（宋代）

学诗常拟邵尧夫，问道曾谒杨慈湖。
尧夫之诗呈天朴，慈湖之学澄太虚。
羡君优游两者间，傲视轩冕如蘧庐。
何时从我山中居，绝胜泛绿依红蕖。
牡丹初芽为鸦啄之感而成咏
韩琦（宋代）

牡丹经雨发香芽，满地新红因饿鸦。利嘴可能伤国艳，只教春色入凡花。
宋四厢乐歌廿首 其十五
王韶之（南北朝）

王道四达。流仁布德。穷理咏乾元。垂训顺帝则。灵化侔四时。幽诚通玄默。

德泽被八弦。乾宁轨万国。
卧龙冈观贾秋壑故第
胡翰（明代）

宋祚移东南，会稽国内地。
白日照城郭，相君开甲第。
蜿蜒卧龙冈，高出列雉背。
审曲立万楹，增雄逾九陛。
飞栱凌丹霞，交疏激清吹。
上极高明居，下有幽深隧。
栖甲戒不虞，为计亦已至。
以此忠社稷，宁复忧陨坠。
扬扬昧所图，扰扰复多制。
崦嵫日西薄，祝栗风南厉。
鲁港十万师，闻钲一声溃。
木披本先蠹，堤坏川如沛。
诗人谨厉阶，人祸岂天意。
摩挲冈头石，零落重奎字。
山川一何悠，苍莽鸿飞外。
旧时贺老湖，酒船总堪系。
吾宁慕贤达，聊以抒长慨。
和千家诗六十首 其三十八 有约
李江（明代）

门深睡觉三竿雨，水煖听残几个蛙。隔坐红尘成万里，争教红叶问黄花。
白沙冈访桄榔亭
全祖望（清代）

习之昔南迈，言登兹山阿。故人题名在，感旧几婆婆。

今我亦来过，望云感羁寓。为寻桄榔亭，不见桄榔树。
送温州挥使陈汝玉朴庵之孙
张宁（明代）

四世簪缨见祖孙，六朝鈇钺卫将军。清英不忝千金子，雅厚元从万石君。

剑蓄灵光彻牛斗，兵凝朝气待风云。送君不尽怀人恨，目断江东旧雁群。
送马廷评知康州
梅尧臣（宋代）

南去晋康郡，风帆几千里。
辞家上洞庭，落叶过湘水。
泷吏迎使君，壶浆出蛮垒。
问俗言未通，观风想先喜。
曾非异方趣，颇与华人拟。
期子寄梅花，无由问行李。
与成父自信同舟到饶分路而别以诗送之三首
赵蕃（宋代）

川行历览不知劳，我有新诗听汝抄。
今日语离还索句，况堪风雨满江郊。
送人游玉泉寺
齐己（唐代）

西峰大雪开，万叠向空堆。客贵犹寻去，僧高肯不来。

潭澄猿觑月，窦冷鹿眠苔。公子将才子，联题兴未回。
临江仙 题谷雏吴楚越纪游画册
杨玉衔（清代）

波眼山眉烟媚，吴头楚尾春浓。霜花枫叶客程中。

归来双袖重，粉本半残丛。

岭北经描半壁，辽东尚有诸峰。白山黑水阻游筇。

他年修剩稿，莫忘旧螺谷。
寿邓了西提干与乃堂相距八日
阳枋（宋代）

碧梧清梦绕红萱，袖橘归来人倚门，
七日喜称王母寿，经旬还捧谪仙尊。
松知得算霜中树，梅报和羹雪外村。
拄杖金鱼消息好，殷勤拜舞劝加飧。
徐州过桓山宋司马桓魋之墓
周忱（明代）

愚哉宋司马，仲尼安可轻。欲害其如何，不知天所生。

此山昔葬骨，废穴尚留名。宿土消含饭，飘风散精灵。

日中狐兔集，夜半鸱号鸣。当其崇建时，久远劳经营。

荷锸万夫集，石椁三年成。讵知百世下，牧竖来纵横。

君看孔林树，千古犹青青。
江邻几寄羊羓
梅尧臣（宋代）

细肋胡羊卧苑沙，长春宫使踏霜羓。
蒺蔾苗尽初蕃息，苜蓿盘空莫叹嗟。
自乏良谋甘更鄙，犹能大噣快无涯。
磨刀为削朝霞片，时引清杯兴转嘉。
萼庵魏紫
释居简（宋代）

华风织翠裾，紫绶更纷敷。屑玉嫩成糁，缕金齐撚须。

妖饶嗟易歇，落托醉难扶。旧日沈香北，倾都只此姝。
隋堤布市
赵公豫（宋代）

隋皇宫阙已荒丘，剩水残山发旅愁。丝竹管弦成往事，空馀梭布市扬州。
春日书怀
蒋光煦（清代）

无赖还沽酒十千，要拌一醉杏花前。楼衔璧月光如水，山点浓螺碧破天。

芳草有情迷云路，垂杨多事管华年。春寒恻恻和人瘦，剩有间情写蜀笺。
宋颂九首·六合雷声
石介（宋代）

旧是匈奴，为并左臂。
今附有德，不与贼子。
并人失恃，求就戮死。
次韵黄景文投赠三首
刘克庄（宋代）

身如倦翼晚知还，且免群儿谤务观。
官酒灰多宁勿饮，监书字大亦难看。
颂称吉甫宣王美，帖报殷生宰相安。
近世风流惟贺八，脱朝冠去着黄冠。
摊破浣溪沙 其一 夏夜即事
徐石麒（清代）

月到檐梅女字枝。幽人贪夜未眠时。自捲湘帘惊燕子，坐庭墀。

露滑琴弦寻调乱，风欺炉火得香迟。花影满身寒不起，少人知。
独登有美堂
谢薖（宋代）

龟趺双跱日星悬，读罢凭阑心浩然。缭绕峰峦浮野色，参差楼阁起晴烟。

湖光净照山间寺，江浪遥连海外天。安得翰林风月手，一时摩写入诗篇。
春思
陆游（宋代）

七十老翁身退耕，可怜未减旧风情。
典衣取酒那论价，秉烛看风每到明。
江浦时时逢画楫，寺楼处处听新莺。
此生无复阳关梦，不怕樽前唱渭城。
与田静轩艾立三饮周试生宅作歌
杨承禧（清代）

周氏堂前饮春酒，座中四客平生识。烛花欲谢杯盏空，乐且厌厌情未极。

借问客为何许人，四人同心不易得。即今便已称奇士，于古亦足争雄伯。

折节初慕季心恭，负气难除袁丝直。丹青皎洁见本性，卞和犹抱荆山石。

若使当初入秦市，仰天一叹乌头白。亦能铁椎怀袖中，千夫之勇皆辟易。

不然扁舟五湖去，黄金圭组判一掷。宁当偃蹇诧不遇，跋前疐后遭狼籍。

未来成败岂逆睹，眼前义利粗分晰。螳螂当车蚁拔树，久知造化非绵力。

区区志烈差自异，悠悠虚生真可惜。吾徒终竟止如是，人生何贵有羽翼。
感遇二首
柳宗元（唐代）

西陆动凉气，惊乌号北林。
栖息岂殊性，集枯安可任。
鸿鹄去不返，勾吴阻且深。
徒嗟日沈湎，丸鼓骛奇音。
东海久摇荡，南风已骎骎。
坐使青天暮，小星愁太阴。
众情嗜奸利，居货捐千金。
危根一以振，齐斧来相寻。
揽衣中夜起，感物涕盈襟。
微霜众所践，谁念岁寒心。

旭日照寒野，鸒斯起蒿莱。
啁啾有馀乐，飞舞西陵隈。
回风旦夕至，零叶委陈荄。
所栖不足恃，鹰隼纵横来。
沁园春（维扬作）
刘克庄（宋代）

辽鹤重来，不见繁华，只见凋残。甚都无人诵，何郎诗句，也无人甚，书记平安。闾里俱非，江山略是，纵有高楼莫倚栏。沈吟处，但萤飞草际，雁起芦间。

不辞露宿风餐。怕万里归来双鬓斑。算这边赢得，黑貂裘敝，那边输了，翡翠衾寒。檄草流传，吟笺倚阁，开到琼花亦懒看。君记取，向中州差乐，塞地无欢。
写韵轩
朱梦炎（明代）

掌籍江河误泄机，几年谪降学书痴。
晴窗滴露花摇席，午夜挥毫月满帷。
绾得春风留凤带，画残秋水照蛾眉。
从今了却人间事，一曲鸾箫跨虎吹。
学书
陶安（明代）

皇坟帝典古熙熙，道德光扬事业垂。温洛神龟呈大法，鲁堂科斗载遗辞。

危微精一亲传统，揖让征诛各有时。万世国家俱鉴此，存心必治不存危。
今昔行赠徐惇士同年
孙衣言（清代）

忆昔与君初相见，谢公亭上花如霰。永嘉三月春满城，鸣鸠乳燕皆新声。

我来看花日百匝，回鞭走马如流星。东山下瞰一千尺，直上绝顶吹玉笙。

鹭鸾惊起隔江浦，片片飞落梨花轻。挂帆遂向钱塘去，日日南风共征路。

夜深看月严陵滩，走上钓台更百盘。狂歌击石吊皋羽，江风飒飒吹我寒。

十千买醉吴山顶，杭州蝼蚁聚万井。吴山山头多白去，下渡江水如鱼鳞。

夜梦骑鲸掠蛟脊，双脚蹴破银涛浑。西湖六月红藕花，扁舟逐浪随倾斜。

橹声轧轧入花里，绿酒色变如春霞。归来满街踏明月，更逐弦管寻吴娃。

君也去作集贤客，我亦长安来射策。春明门外复相见，不惜黄金出游剧。

城南花事何芬芒，牡丹芍药与海棠。杨花满地逐马尾，十日换却金缕黄。

陶然亭子高出城，坐望西山生夕阳。我醉题诗在高壁，淋漓淡墨时低昂。

坐使才名落燕市，亦有旁人笑我狂。是时与君日游宴，是时意气谁不羡。

逡巡金马门，天子不召见。君也归耕南山田，我尚长安市上眠。

我迷不识江南路，望远愁绝蓟门烟。十年游倦思乡里，扁舟依旧向沧海。

谢公亭前复见君，醉我笑斫鲤鱼尾。看花犹看昔年红，相向但怜鬓毛改。

乘兴招我玉虹游，平湖水绿生清秋。船船打鼓斗龙尾，红妆照水鸳鸯羞。

我戏掉舟入其里，小娃三五妖回头。我笑向君复拍手，相约明朝更载酒。

酒间却复愁蹉跎，十年陈迹空摩挲。当筵话旧自历历，可惜亦如东流波。

流波不相待，促戚空尔为。即今握手不为乐，别离他日徒相思。

况复君家山水好，千峰雁荡季云表。明妆玉女笑向人，下映空潭何窈窕。

且当为君十日留，乘风东去观泷湫。洞庭鹅黄天马驹，是时与君同醉，虚空缥缈之飞楼，不知何处复有人间愁。
自题画册
童钰（清代）

缚竹编桥自一村，几间茅屋浸云根。此中便与尘凡隔，只许荷花开到门。
题广昌馆（在随州枣阳县南）
韩愈（唐代）

白水龙飞已几春，偶逢遗迹问耕人。

丘坟发掘当官路，何处南阳有近亲。
江行无题一百首·其十二
钱珝（唐代）

翳日多乔木，维舟取束薪。
静听江叟语，尽是厌兵人。
游绿溪庵赠种花僧石岩
吴敏树（清代）

缘溪还幽尽，遂得孤寺门。谁言古驿近，有此花水源。

山僧不种桃，侧地置小园。窅尔丈室外，品留香色繁。

客来但看花，欲语未许烦。乃知岩师妙，说法在无言。

日斜钟廊下，欲去留题痕。常尉五字绝，吾诗焉可存。
送刘禹锡侍御出刺连州
殷尧藩（唐代）

遐荒迢递五羊城，归兴浓消客里情。家近似忘山路险，

土甘殊觉瘴烟轻。梅花清入罗浮梦，荔子红分广海程。

此去定知偿隐趣，石田春雨读书耕。
伏日陪府公侍御登四望亭分韵得四字
喻良能（宋代）

危亭压层城，是中有佳政。
面面看江山，水云自相媚。
使君暇日登，火老金正穉。
杯盘莹无尘，笑语清有味。
快风千里来，暑气三舍避。
赋诗红莲幕，煎茶白衣吏。
诙谐想割肉，摇扇笑疼臂。
乐事古云少，能并今有四。
兹游岘山民，千古知姓字。
吾辈亦何为，虽驽犹附骥。
蝶恋花
曹冠（宋代）

桃杏争妍韶景媚。雨霁烟轻，山色挼蓝翠。绿竹青松依涧水。了无一点尘埃气。
忙里偷闲真得计。乘兴携壶，文饮欣同志。对景挥毫聊寓意。赏花对月拚深醉。
题达兼善书渔庄篆文
柯九思（元代）

閒居正忆龙头客，喜见秦人小篆文。便到山中看摹勒，已𢬵十日卧寒云。
偈颂一百二十三首
释祖钦（宋代）

水不洗水，金不博金。
青天白日，自古自今。
丙寅岁苦贫戏题
权德舆（唐代）

清朝起藜床，雪霜对枯篱。家人来告予，今日无晨炊。

鹾醯一已来，新炭固难期。厚生彼何人，工拙各异宜。

间岁从使檄，亲宾苦川驰。虽非悖而入，与出常相随。

吴门与南亩，颇亦持镃基。有时遇丰年，岁计犹不支。

颜渊谅贤人，陋巷能自怡。中忆裴子野，泰然倾薄糜。

愧非古人心，戚戚愁朝饥。近古犹不及，太上那可希。

奈何时风扇，使我正性衰。巧智竞忧劳，展转生浇漓。

吾观黄金印，未胜青松枝。粗令有鱼菽，岂复求轻肥。

顾惭主家拙，甘使群下嗤。如何致一杯，醉后无所知。
幽居
陆游（宋代）

莫笑茅茨陋，冈形接卧龙。
连娟镜湖月，缥渺宝林钟。
闲约鱼池钓，眠听碓舍舂。
他年好事客，过此访遗踪。
幔亭峰
李纲（宋代）

燕罢虹桥绝世氛，曾孙谁见武夷君。更无裀幕空中举，时有笙竽静处闻。

猿鸟夜啼千嶂月，松篁寒锁一溪云。洞天杳杳知何处，翠石苍崖日欲曛。
天育二老禅惠示经佛偈答以十诗
郑清之（宋代）

龙宫海藏自分明，搕挢滩头一任倾。
因果若还终不昧，政须防作野狐鸣。
九曲新村市
白玉蟾（宋代）

落日移舟上碧滩，桃花林外见青山。
耳边忽尔闻鸡犬，不遇刘郎不肯还。
次韵远斋春雨有感
赵蕃（宋代）

春今著物几陈新，未抵新诗得许荣。
韩子虽云誉东野，侯生终竟愧弥明。
已知林下栖迟计，何处人间宠辱惊。
更欲从公问归宿，夜深风雨四山倾。
戏赠东林圭老
李纲（宋代）

我游庐阜南山北，师住二林东院西。试问远公求作佛，何如陶院醉如泥。

苦邀名山同莲社，笑送幽人过虎溪。千载风流久寥落，更烦拈出与提撕。
次韵子绍同黄超然诸公山中之作
周紫芝（宋代）

人生丘壑意，往往老未决。煌煌金朱人，何尝树风烈。

转战作蛮触，肝胆殊楚越。晚为林下游，如热就炎暍。

不知谁尔嗔，自欲作此孽。诸郎名坐曹，十日忽已浃。

竹舆走骎骎，山溜随活活。青山不相违，相见两欣悦。

共赋临清流，班荆坐林樾。谁持步兵酒，相救文园渴。

风啸苏门登，衣飘御风列。问酒挂百金，登高扶九节。

况乃落星岩，似与世人别。尚想儋州翁，清诗散飞屑。

遗迹倘可寻，斯游未宜辍。伟哉二三子，风姿各磊落。

应怜老病足，无用饱刍秣。那得嘶北风，长歌唾壶缺。

眼看磊落士，抗论自超拔。各鸣白玉珂，共上黄金阙。

笑我不出门，与世无乃拙。长须夜光持，清澹两奇绝。

咀味久益寒，牙类贮冰雪。谁当笑我起，着鞭追往辙。

同乘一叶舟，共载西湖月。
僧问四料拣因而颂之 其三
释守卓（宋代）

人境两俱夺，倒转舌头说。四句若为分，昙花生枯蘖。
题画竹
郑燮（清代）

秋风昨夜渡潇湘，触石穿林惯作狂。
惟有竹枝浑不怕，挺然相斗一千场。
浣溪沙
张孝祥（宋代）

妒妇滩头十八姨。顾狂无赖占佳期。唤它滕六把春欺。

孱愁佳佳并燕燕，恓惶柳柳与梅梅。东君独自落便宜。
金山梦中作
苏轼（宋代）

江东贾客木绵裘，会散金山月满楼。
夜半潮来风又熟，卧吹箫管到扬州。
过真阳峡六首
杨万里（宋代）

仰见青天尺许青，无波江水不胜平。
只惊白昼山竹裂，杜宇初闻第一声。
和梅堂祖心禅师答潭州知府谏议谢凡五遣人召禅师不往 其一
彭汝砺（宋代）

万里江湖一钓舟，夜寒乘月过沧洲。投竿不比任公子，误得骊龙亦上钩。
七娘子
黄大临（宋代）

画堂银烛明如昼。见林宗、巾垫羞蓬首。针指花枝，线赊罗袖。须臾两带还依旧。劝君倒戴休令后。也不须、更漉渊明酒。宝箧深藏，浓香熏透。为经十指如葱手。
涂中杂兴
李洪（宋代）

荔子如丹橄榄青，红蕉叶落古榕清。
温汤浴罢晚风快，老酒倾盆醉月明。